钦定古今图书集成/明伦汇编/家范典/第053卷 > 春秋四传 > 《莒庆来逆叔姬》
## 钦定古今图书集成/明伦汇编/家范典/第053卷 > 春秋四传 > 《莒庆来逆叔姬》

《春秋》庄公二十有七年冬，莒庆来逆叔姬。

《公羊传》：“莒庆者何？莒大夫也。莒无大夫，此何以书？讥。
何讥尔？大夫越境逆女，非礼也。”

《穀梁》：“《傅》：诸侯之嫁女于大夫，主大夫以与之来者，接
内也。不正其接内，故不与夫妇之称也。”

《胡传》：“莒庆，莒大夫也。叔姬，庄公女也，何以称字？大夫
自逆则称字，为其君逆则称女，尊卑之别也。何以书？
诸侯嫁女于大夫，而公自主之，非礼也。”

〈大全〉刘氏曰：“莒庆”非有君命也，叔姬非适诸侯也，何以得书乎？以公之自主之。公之自主之则敌，敌则书矣。　陈氏曰：“诸侯嫁女于大夫，必使大夫同姓者主之。曷为公亲焉？则莒庆仇也。莒无大夫，于是书莒庆。隐、桓、庄之际，莒尝为强国，入向，取杞、牟娄，纳公子庆父。吾君特会外大夫，自浮来之盟始，以是知庆之敢伉也。”　汪氏曰：宣公以篡得国，倚齐为援，而齐人止；公为高固求婚，鲁人以为大辱。莒庆微国之大夫，而庄公以女妻之，又自为之主，其不君亦甚矣。　刘氏曰：“《穀梁》云‘不正其接内，故不与夫妇之称也’。”非也。不曰逆女，乱于君夫人者也；书“叔姬”，自其理然。